
ГЛАВА 1
АГУЛЬНЫЯ ПАЛАЖЭННІ

1. Дадзеная вучэбная праграма па вучэбным прадмеце «Мастацтва (айчынная і сусветная мастацкая культура)» (далей – вучэбная праграма) прызначана для вывучэння гэтага вучэбнага прадмета ў VІIІ класе ўстаноў адукацыі, якія рэалізуюць адукацыйныя праграмы агульнай сярэдняй адукацыі.
2. Дадзеная вучэбная праграма разлічана на 35 гадзін (1 гадзіна на тыдзень).
3. Мэта вывучэння вучэбнага прадмета «Мастацтва (айчынная i сусветная мастацкая культура)» – фармiраванне мастацкай культуры асобы ў працэсе творчага асваення свету мастацка-эстэтычных каштоўнасцей.
4. Задачы вывучэння вучэбнага прадмета «Мастацтва (айчынная i сусветная мастацкая культура)»:
развiццё каштоўнасна-ацэначнага стаўлення да мастацкай культуры;
фармiраванне ведаў пра разнастайнасць з’яў у мастацкай культуры;
фармiраванне ўменняў успрымання, інтэрпрэтацыі i ацэнкі мастацкiх твораў;
развіццё эмацыянальна-вобразнага мыслення, творчых здольнасцей;
фармiраванне мастацкага густу i патрэбы ў зносiнах з творамi мастацтва;
пашырэнне вопыту самастойнай мастацка-творчай дзейнасці.
5. Выбар рэкамендаваных форм і метадаў навучання і выхавання вызначаецца педагагічным работнікам самастойна на аснове мэты і задач вучэбнага прадмета «Мастацтва (айчынная і сусветная мастацкая культура)».
Педагагічны работнік мае права:
карэкцiраваць спіс твораў мастацтва на падставе мастацкіх пераваг вучняў, тэхнічных i метадычных магчымасцей установы адукацыi;
вызначаць i вар’iраваць паслядоўнасць i колькасць разглядаемых вiдаў мастацтва, мастацкіх твораў, якія разглядаюцца.
Істотнае месца займае працэс эмацыянальна-вобразнага ўспрымання мастацкага твора. Для гэтага рэкамендуецца спалучаць урочную дзейнасць з пазаўрочнай: наведванне музеяў, мастацкіх галерэй, выстаў; арганізацыя экскурсiй, сустрэч з яркiмi прадстаўнiкамi культуры.
Дадзеная вучэбная праграма накіроўвае на арганізацыю ўспрымання твораў мастацтва з апорай на жыццёвы вопыт вучняў, прадугледжвае магчымасць выкарыстання разнастайных форм яго перадачы ў самастойнай мастацка-творчай дзейнасці.
Апошнія ўрокi ў навучальным годзе прысвечаны падагульненню вывучанага матэрыялу. Падагульняльныя ўрокi могуць праводзiцца з прымяненнем гульнявых тэxналогiй (вiктарына, конкурс, экскурсія), у форме прэзентацыі i абароны праектаў (індывідуальных, групавых), дэманстрацыі i абароны паpтфолiа індывідуальных дасягненняў.
Прыярытэтнымi формамi атэстацыi з’яўляюцца самастойныя работы i праекты вучняў, у якіх прадстаўляюцца вынiкi ix дзейнасцi ў працэсе ўспрымання, інтэрпрэтацыі i стварэння мастацкix твораў.
6. Да прадметных адукацыйных вынікаў адносяцца прадметныя кампетэцыі, якія прадугледжваюць:
веданне твораў мастацтва сусветнай і айчыннай культуры ў разнастайнасці відаў, жанраў і стыляў;
веданне спецыяльнай тэрміналогіі і ключавых паняццяў, выразных сродкаў мастацтва;
здольнасць і гатоўнасць пазнаваць, адрозніваць, аналізаваць і інтэрпрэтаваць мастацкі вобраз; устанаўліваць аналогіі і ўзаемасувязі паміж мастацкімі з’явамі;
здольнасць да творчага ўвасаблення мастацкага вобраза ў самастойнай мастацка-творчай дзейнасці.
Да метапрадметных адукацыйных вынікаў адносяцца: 
пазнавальныя – здольнасць да самастойнай пазнавальнай дзейнасці (пастаноўка мэты, аналіз, арганізацыя, планаванне, самаацэнка, рэфлексія) у працэсе асваення, прысваення і стварэння мастацкіх каштоўнасцей; устойлівы інтарэс да мастацтва;
камунікатыўныя – здольнасць і гатоўнасць камунікаваць з усімі, хто акружае, на аснове ведаў пра мастацтва; уменне ўступаць у дыялог (палілог) з культурнымі з’явамі, мастацкімі творамі;
інфармацыйныя – здольнасць і гатоўнасць да пошуку, аналізу, адбору, пераўтварэння, захавання і апрацоўкі мастацкай інфармацыі з дапамогай сучасных інфармацыйных тэхналогій;
рэгулятыўныя – уменне аперыраваць прадметнымі ведамі ў рэальных жыццёвых сітуацыях; здольнасць да эмацыянальнай самарэгуляцыі і самакантролю, захоўвання этычных і маральных норм у адукацыйных і жыццёвых сітуацыях, арыентуючыся на прыклады мастацтва.
Да асобасных адукацыйных вынікаў адносяцца: 
здольнасць арыентавацца ў сучасным полікультурным свеце і адаптавацца да яго ўмоў;
далучэнне да мастацкай культуры як сістэмы каштоўнасцей; 
усведамленне сваёй прыналежнасці да беларускай мастацкай культуры;
здольнасць пазнаваць, асвойваць і трансліраваць традыцыі і дасягненні айчыннай культуры ў кантэксце сусветнай;
здольнасць і гатоўнасць да самапазнання, самаразвіцця, самавызначэння і канструявання індывідуальнай адукацыйнай траекторыі.
ГЛАВА 2
ЗМЕСТ ВУЧЭБНАГА ПРАДМЕТА Ў VІІІ КЛАСЕ. АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ
(35 гадзiн)

ТАЯМНІЦЫ МАСТАЦТВА СЯРЭДНІХ ВЯКОЎ (5 гадзін)

1. Эпоха Сярэдневякоўя: пошук духоўнасці ў мастацтве (1 гадзіна).
Своеасаблівасць мастацтва Сярэдніх вякоў. Абарончае дойлідства: феадальны і каралеўскі замкі. Данжоны.
Асноўныя віды дзейнасці.
Успрыманне і абмеркаванне мастацкіх твораў Сярэдневякоўя.
Гутарка на тэму «Ідэі эпохі Сярэдневякоўя і іх адлюстраванне ў мастацкай культуры».
Параўнанне феадальнага і каралеўскага замкаў.
Віртуальная экскурсія ў сярэдневяковы замак.
Падрыхтоўка плана турыстычнага маршруту па еўрапейскіх замках Сярэдневякоўя.
Прыкладны мастацка-ілюстрацыйны матэрыял.
Архітэктура: замак Каркасон, замак Лош, Венсенскі замак, замак П’ерфон у Францыі; Лонданскі Таўэр у Англіі.

2. «Каменны летапіс» Сярэдніх вякоў (1 гадзіна). 
Раманскі стыль – увасабленне прыгоннай магутнасці ў перыяд феадальнай раздробленасці Еўропы. Знакамітыя раманскія замкі Еўропы.
Гатычны сабор – «Біблія ў камені». Знакамітыя гатычныя саборы Еўропы. Гатычныя ратушы – сімвал гарадскога самакіравання.
Асноўныя віды дзейнасці.
Успрыманне і абмеркаванне раманскай і гатычнай архітэктуры Сярэдневякоўя.
Характарыстыка базілікі як асноўнага тыпу заходнееўрапейскага храма.
Параўнанне асаблівасцей раманскага і гатычнага стылю на прыкладзе канкрэтных збудаванняў Сярэдневякоўя.
Віртуальная экскурсія ў раманскім (гатычным) храме.
Схематычная замалёўка раманскага і гатычнага храмаў.
Даследаванне «Сем гарадскіх ратуш» (групавая работа).
Прыкладны мастацка-ілюстрацыйны матэрыял
Архітэктура: Базіліка Сакрэ-Кёр абацтва Парэ-ле-Ман’яль; сабор Нотр-Дам у Лане; сабор Нотр-Дам у Парыжы; сабор Нотр-Дам у Шартры; сабор Нотр-Дам у Рэймсе (Францыя).
Глостэрскі сабор; сабор Вестмінстэрскага абацтва; Солсберыйскі сабор (Англія).
Кёльнскі сабор; Вормскі сабор; Майнцкі сабор (Германія).
Сабор Сан-Сабіна ў Бары; Пізанскі сабор; базіліка Сан-Мікеле Маджорэ ў Павіі (Італія).
 
3. Выяўленчае і музычнае мастацтва Сярэдніх вякоў (1 гадзіна).
Аскетычны ідэал у сярэдневяковай скульптуры. Змястоўныя асаблівасці манументальнага жывапісу (фрэска, вітраж).
Кніжная мініяцюра як энцыклапедыя жыцця чалавека Сярэдневякоўя: звычаі, традыцыі, адзенне, мода, мэбля, інтэр’ер.
Грыгарыянскі харал.

Асноўныя віды дзейнасці.
Успрыманне і абмеркаванне твораў выяўленчага (на выбар) і музычнага (грыгарыянскі харал) мастацтва Сярэдневякоўя.
Гутарка на тэму «Ідэалы і прынцыпы эпохі Сярэдневякоўя» («Матывы і вобразы сярэдневяковых малюнкаў»).
Характарыстыка сродкаў мастацкай выразнасці ў выяўленчым і музычным мастацтве Сярэдніх вякоў.
Вызначэнне сюжэтаў і вобразаў сярэдневяковага мастацтва ў сучасным выяўленчым мастацтве.
Аналіз своеасаблівасцей музычнага мастацтва Сярэдневякоўя (на прыкладзе грыгарыянскага харала).
Выкананне эскіза касцюма і герба сучаснага чалавека ў стылістыцы сярэдневяковай культуры (на аснове кніжных мініяцюр); або старонкі кнігі ў стылі сярэдневяковай кніжнай мініяцюры.

Прыкладны мастацка-ілюстрацыйны матэрыял.
Жывапіс: вітражы «Цар Давід», «Маці Божая з дзіцем» (сабор Нотр-Дам у Шартры, Францыя); вітраж «Адам» (Кентэрберыйскі сабор, Англія); вітражы «Поры года» (сабор Нотр-Дам у Лазане, Швейцарыя); фрэскі «Бітва архангела Міхаіла з цмокам», «Ноеў каўчэг» (царква Сен-Савэн-сюр-Гартамп у Пуату, Францыя); фрэска «Хрыстос Пантакратар» (апсіда царквы Сан-Клементэ дэ Тауль, Іспанія).
Кніжная мініяцюра: мініяцюры з Псалтыра Людовіка Святога (Францыя); мініяцюры з «Кнігі евангельскіх чытанняў Генрыха II»; старонкі рукапісу «Кніга гадзін» (Францыя); мініяцюры з рукапісу «Люстэрка чалавечага збаўлення» (Германія); мініяцюры з «Хронікі Жана Фруасара» (Францыя); ілюстрацыі да «Манескага кодэкса» (Германія).
Скульптура: гарэльеф «Страшны суд» (тымпан цэнтральнага партала сабора Святога Лазара ў Ацёне, Францыя); Віліджэльма. Рэльеф (кафедральны сабор у Модэне, Італія); тымпан цэнтральнага партала (заходні фасад Ам’енскага сабора, Францыя); скульптура «Постаць вершніка» (сабор у Бамбергу, Германія); скульптура «Святы Іосіф» (сабор Нотр-Дам у Рэймсе, Францыя); скульптурная група «Сустрэча Марыі і Лізаветы» (сабор Нотр-Дам у Рэймсе, Францыя); скульптура «Персанажы Старога Запавету» (сабор Нотр-Дам у Шартры, Францыя); Матэа. «Порцік Славы» (кафедральны сабор Санць’яга-дэ-Кампастэла, Іспанія); статуі маркграфа Экерхарда і маркграфіні Уты (сабор у Наумбергу, Германія).
Музыка (на выбар): Грыгарыянскі харал: гімны «Kyrie eleison», «Veni Creator Spiritus», секвенцыі «Dies irae», «Stabat mater»; гімны «Gaudeamus».

4. Сімвалізм у мастацтве Візантыі (1 гадзіна).
Сімвалізм у сярэдневяковым мастацтве. Сімволіка і ўнутраная канструкцыя візантыйскага храма. Форма крыжова-купальнай царквы. Сабор Святой Сафіі як вышэйшае дасягненне візантыйскага мастацтва. Кампазіцыйная праграма роспісаў храма.
Эстэтычная своеасаблівасць мастацтва Візантыі. Візантыйская мазаіка: тэхніка стварэння, асаблівасці трактоўкі вобраза. Сярэдневяковы іканапіс. 
Эвалюцыя рукапіснай кнігі: ад скрутка да кодэкса.

Асноўныя віды дзейнасці
Успрыманне і абмеркаванне мастацкіх твораў Візантыі.
Віртуальная экскурсія па саборы Святой Сафіі (кафедральным саборы свайго рэгіёна).
Гутарка на тэму «Значэнне сабора Святой Сафіі ў сучасным мастацтве» («Антычныя традыцыі ў мастацтве Візантыі»).
Параўнанне базілікальнай (заходнееўрапейскай) і крыжова-купальнай (візантыйскай) канструкцый храмаў.
Выкананне схематычнай замалёўкі базілікальнага і крыжова-купальнага храмаў.
Міні-праект «Канструкцыя храма ў маім горадзе (вёсцы, пасёлку)»; міні-праект «Тэхналогія стварэння абраза» (на выбар).

Прыкладны мастацка-ілюстрацыйны матэрыял.
Архітэктура: Анфімій і Ісідар. Сабор Святой Сафіі ў Канстанцінопалі; царква Сан-Вітале ў Равене (Італія); баптыстэрый праваслаўных у Равене (Італія); сабор Сан-Марка ў Венецыі (Італія); царква Святых Феадораў у Містры (Грэцыя).
Жывапіс: мазаіка «Хрыстос Пантакратар» (храм Маці Божай у Дафні); мазаікі «Маці Божая з немаўлём на троне», «Імператар Канстанцін Манамах і імператрыца Зоя перад Хрыстом», «Канстанцін Вялікі і Юсцініян перад Маці Божай з немаўлём на прастоле» (сабор Святой Сафіі ў Канстанцінопалі); мазаіка «Ушэсце» (купал сабора ў Салоніках, Грэцыя); мазаіка «Добры пастыр» (маўзалей Галы Плацыдыі ў Равене); мазаікі «Працэсія святых», «Пакутніцы» (храм Святога Апалінарыя Новага ў Равене, Італія); мазаікі «Імператар Юсцініян са світай», «Імператрыца Феадора са світай», «Сцэны з жыцця Аўраама» (храм Сан-Вітале ў Равене, Італія); мазаіка «Хрыстос» (сабор Святой Сафіі ў Канстанцінопалі); мазаіка «Пакланенне вешчуноў» (царква Маці Божай у Дафні); абразы «Святы Грыгорый», «Цуд архангела Міхаіла ў Хонех», «Святы Лука, які піша абраз Маці Божай з немаўлём».
Кніжная мініяцюра: мініяцюры і застаўкі ў візантыйскіх рукапісных Евангеллях; Скрутак Ісуса Навіна «Ісус Навін і два саглядаі»; мініяцюра з рукапісу «Архангел Міхаіл»; мініяцюры з рукапісу Іаана Кантакузіна.

5. Веліч і гонар мастацтва Старажытнай Русі (1 гадзіна).
Уплыў Візантыі на развіццё архітэктуры і жывапісу Старажытнай Русі. Сафійскія саборы ў Кіеве і Ноўгарадзе. Уладзімірская школа архітэктуры і традыцыі белакаменнага дойлідства. Ансамбль Маскоўскага Крамля. Званіца як неад’емны кампанент храмавага комплексу.
Мазаікі і фрэскі Старажытнай Русі. Творчасць Феафана Грэка і Андрэя Рублёва. Іканастас.
Знаменны распеў. Своеасаблівасць звонавай музыкі Старажытнай Русі.

Асноўныя віды дзейнасці.
Успрыманне і абмеркаванне архітэктуры старажытнарускіх гарадоў.
Віртуальная экскурсія па гарадах Старажытнай Русі.
Параўнанне візантыйскай і старажытнарускай архітэктуры (жывапісу).
[bookmark: _Hlk143502335]Падрыхтоўка прэзентацыі на тэму «Матывы старажытнарускай архітэктуры ў жывапісе рускіх мастакоў».
Міні-праект «Музыка звону ў храмах Беларусі».

Прыкладны мастацка-ілюстрацыйны матэрыял
Архітэктура: сабор Святой Сафіі ў Кіеве; Сафійскі сабор у Ноўгарадзе; царква Спаса Праабражэння ў Ноўгарадзе; Успенскі сабор ва Уладзіміры; царква Пакрова на Нерлі ва Уладзіміры; ансамбль Саборнай плошчы Крамля ў Маскве (званіца «Іван Вялікі», Успенскі сабор); Георгіеўскі сабор Юр’ева манастыра ў Ноўгарадзе; царква Пятра і Паўла ў Кажэўніках; царква Спаса на Нярэдзіцы ў Ноўгарадзе.
Жывапіс: мазаіка «Маці Божая Аранта (Непарушная сцяна)» (сабор Святой Сафіі ў Кіеве); фрэскі Сафійскага сабора ў Кіеве; абраз «Маці Божая Уладзімірская»; роспісы Успенскага сабора ва Уладзіміры; абраз «Спас Нерукатворны»; Феафан Грэк. Роспісы царквы Спаса Праабражэння ў Ноўгарадзе; Андрэй Рублёў. Абразы «Троіца», «Спас».
Музыка: звонавая музыка (на выбар); знаменны распеў «У Царстве Тваім».

МАСТАЦТВА НА ТЭРЫТОРЫІ БЕЛАРУСІ Ў СЯРЭДНЕВЯКОЎІ (3 гадзіны)

6. Беларускі сярэдневяковы горад (1 гадзіна).
Полацк і Тураў як цэнтры хрысціянскай культуры на тэрыторыі Беларусі. Сабор Святой Сафіі ў Полацку. Спаса-Праабражэнская царква ў Полацку. Фрэскі Спаса-Праабражэнскай царквы ў Полацку. 
Барысаглебская (Каложская) царква ў Гродне.

Асноўныя віды дзейнасці.
Успрыманне і абмеркаванне сярэдневяковай беларускай архітэктуры; мастацкіх твораў, якія былі створаны на тэрыторыі Беларусі ў XI – XIII стст.
Гутарка на тэму «Асаблівасці сярэдневяковага беларускага горада».
Віртуальная экскурсія ў археалагічны музей «Бярэсце» (або сярэдневяковыя Тураў і Полацк).
Праект-даследаванне «Рэстаўрацыя фрэсак Спаса-Праабражэнскай царквы ў Полацку», «Выгляд сярэдневяковага беларускага горада» (на выбар).

Прыкладны мастацка-ілюстрацыйны матэрыял.
Архітэктура і манументальнае выяўленчае мастацтва: Сафійскі сабор у Полацку (перабудаваны ў XVIII ст.); Барысаглебская (Каложская) царква ў Гродне; Спаса-Праабражэнская царква Спаса-Еўфрасіннеўскага манастыра ў Полацку; 
фрэскі Спаса-Праабражэнскай царквы Спаса-Еўфрасіннеўскага манастыра ў Полацку.

7. Беларускія замкі і цэрквы-крэпасці (1 гадзіна).
Сярэдневяковае абарончае дойлідства. Вежы і замкі: вежа ў Каменцы, замкі ў Лідзе і Крэве, Наваградскі замак. 
Культавыя збудаванні: цэрквы-крэпасці ў Сынкавічах і Мураванцы, касцёлы ў Ішкалдзі і Усялюбе.

Асноўныя віды дзейнасці.
[bookmark: _Hlk143502289]Успрыманне і абмеркаванне прыкладаў абарончага дойлідства на тэрыторыі Беларусі, якія былі створаны ў XІІI – XVI стст.
Гутарка на тэму «Асноўныя прыёмы беларускага храмавага дойлідства» («Унікальнасць беларускіх цэркваў-крэпасцей»).
Віртуальная экскурсія па Лідскім замку (або іншым замку на выбар).
Распрацоўка турыстычнага маршруту, прысвечанага культуры сярэдневяковага перыяду на тэрыторыі Беларусі. 
Конкурс на лепшую назву маршруту.

Прыкладны мастацка-ілюстрацыйны матэрыял.
Архітэктура: Камянецкая вежа; Лідскі замак; Наваградскі замак; касцёл Святога Казіміра ў в. Усялюб; Троіцкі касцёл у в. Ішкалдзь; царква Святога Міхаіла Архангела ў в. Сынкавічы; царква Раства Маці Божай у в. Мураванка.

8. Майстэрства мастакоў і рамеснікаў на тэрыторыі Беларусі (1 гадзіна).
Прадметы дэкаратыўна-прыкладнога мастацтва: посуд са шкла і керамікі,  культавыя прадметы і прадметы побыту, ювелірныя ўпрыгажэнні і вырабы збройнікаў.
Сярэдневяковы іканапіс. 

Асноўныя віды дзейнасці.
Успрыманне і абмеркаванне твораў мастацтва, створаных беларускімі майстрамі Сярэдневякоўя.
Гутарка на тэму «Своеасаблівасць дэкаратыўна-прыкладнога мастацтва сярэдневяковай Беларусі». 
Праект-даследаванне «Гісторыі, расказаныя шахматнымі фігуркамі», «Як выглядалі нашы продкі: сярэдневяковы касцюм» (на выбар).

Прыкладны мастацка-ілюстрацыйны матэрыял.
Пластыка і дэкаратыўна-прыкладное мастацтва: Лазар Богша. Крыж Еўфрасінні Полацкай; шахматныя фігуркі («Барабаншчык», «Кароль», «Ладдзя»); абразок «Канстанцін і Алена» з Полацка; абразок з выявай святых Мікалая і Стэфана з Мінска; упрыгажэнні Вішчынскага скарбу.
Жывапіс: Нікас Ламбудзіс. Абраз Маці Божай «Замілаванне»; абраз «Успенне Прасвятой Багародзіцы»; абраз «Святая Параскева»; абраз «Маці Божая Адзігітрыя Іерусалімская» з Пінска.

9. Творчы ўрок (1 гадзіна).
Мастацтва Сярэдневякоўя. Творы розных відаў мастацтва.

Асноўныя віды дзейнасці.
Паўтарэнне і абагульненне пройдзенага матэрыялу.
Выкананне творчай работы абагульнага характару (матэрыял і тэхніка на выбар).

Прыкладны мастацка-ілюстрацыйны матэрыял.
Мастацка-ілюстрацыйны матэрыял на выбар настаўніка.

МАСТАЦКАЯ КУЛЬТУРА ЭПОХІ АДРАДЖЭННЯ (8 гадзін)

10. Эпоха Адраджэння: імкненне да святла і гармоніі (1 гадзіна).
Агульная характарыстыка эпохі. 
Асаблівасці музычнага мастацтва Адраджэння. Мадрыгал і шансон. Італьянская камедыя масак: асноўныя персанажы.

Асноўныя віды дзейнасці.
Успрыманне і абмеркаванне твораў мастацтва эпохі Адраджэння.
Гутарка на тэму «Выразнасць музыкі Адраджэння».
Падрыхтоўка паведамлення «Мая любімая маска камедыі дэль артэ».
Выкананне эскіза вобраза-персанажа камедыі дэль артэ (на выбар). 

Прыкладны мастацка-ілюстрацыйны матэрыял.
Музыка: Дж. Палестрына. «Меса Папы Марчэла» («Kyrie eleison»); Я. Перы. Опера «Эўрыдыка» («Канцона Арфея», «Сцэна аплаквання Эўрыдыкі», «Плач Арфея»); К. Жанэкен. Шансоны «Спевы птушак», «Крыкі Парыжа», «Бітва»; А. Ласо. Фроталы «Рэха», «Цік-так».
Тэатр: маскі камедыі дэль артэ.

11. Эпоха шэдэўраў: мастацтва італьянскага Адраджэння (1 гадзіна).
Новыя рысы ў мастацтве. Творчасць Джота дзі Бандонэ.
Архітэктура Філіпа Брунелескі: адраджэнне купальных форм храмавай архітэктуры. Закон лінейнай перспектывы. Новыя формы ў скульптуры Данатэла. Партрэтны жывапіс Сандра Бацічэлі.

Асноўныя віды дзейнасці.
Успрыманне і абмеркаванне твораў мастацтва італьянскага Адраджэння.
Віртуальная экскурсія па адным з італьянскіх гарадоў-музеяў (Фларэнцыя, Венецыя, Рым, іншы).
Гутарка на тэму «Антычныя законы ў мастацтве італьянскага Адраджэння».
Міні-праект (прэзентацыя) «Фларэнцыя, Венецыя, Рым – культурныя цэнтры італьянскага Адраджэння».
Вуснае сачыненне «Чаму я хачу пабываць у Італіі».

Прыкладны мастацка-ілюстрацыйны матэрыял.
Архітэктура: Ф. Брунелескі. Сабор Санта-Марыя дэль Ф’ёрэ (Фларэнцыя); М. дзі Барталамеа. Палацца Медычы-Рыкардзі (Фларэнцыя).
Жывапіс: П. Каваліні. «Страшны суд» (царква Санта-Чэчылія 
ін-Трастэвэрэ ў Рыме); Чымабуэ. «Маэста» (Фларэнцыя); Джота. «Аплакванне Хрыста» (Капэла дэль Арэна ў Падуі); С. Бацічэлі. «Нараджэнне Венеры», «Вясна», «Партрэт Сімоны Веспучы».
Скульптура: Данатэла. Статуя «Давід»; конная статуя кандацьера Венецыянскай рэспублікі Гатамелаты.

12. Тытаны Адраджэння: Леанарда да Вінчы, Мікеланджэла, Рафаэль (1 гадзіна).
Творчы шлях тытанаў італьянскага Адраджэння: Леанарда да Вінчы, Мікеланджэла Буанароці, Рафаэля Санці.

Асноўныя віды дзейнасці.
Успрыманне і абмеркаванне твораў мастацтва тытанаў італьянскага Адраджэння.
Гутарка на тэму «Тэмы і сюжэты ў мастацтве эпохі Адраджэння».
Дыскусія на тэму «Сучаснасць тэм і вобразаў твораў Высокага Адраджэння» («Загадкі Леанарда»).
Праект-даследаванне «Міфалагічныя вобразы ў выяўленчым мастацтве тытанаў Адраджэння».

Прыкладны мастацка-ілюстрацыйны матэрыял.
Жывапіс: Леанарда да Вінчы. «Тайная вячэра», «Мадонна ў гроце», «Мона Ліза»; Мікеланджэла. Роспіс плафона Сіксцінскай капэлы (Ватыкан); Рафаэль. Фрэска «Афінская школа» ў Станца дэла Сеньятура, «Мадонна Тэмпі», «Мадонна ў крэсле».
Графіка: Леанарда да Вінчы. Накіды з дзённіка.
Скульптура: Мікеланджэла. Скульптуры «Давід», «Раб, які паўстаў».

13. Мастацтва Венецыі: жыццё ў фарбах (1 гадзіна).
Венецыянская школа жывапісу: мастацтва Джарджонэ, Тыцыяна, Тынтарэта. Дэкаратыўна-прыкладное мастацтва Венецыі.

Асноўныя віды дзейнасці.
Успрыманне і абмеркаванне твораў венецыянскага мастацтва эпохі Адраджэння.
Гутарка на тэму «Мастацкія асаблівасці венецыянскага жывапісу».
Дыскусія на тэму «Паэтычныя імправізацыі мастакоў венецыянскай школы».
Выкананне эскіза дэкору «нёманская нітка» для выраба са шкла. 
Творчы праект «Эксперыменты венецыянскіх мастакоў: новыя тэхнікі і прыёмы ў жывапісе».

Прыкладны мастацка-ілюстрацыйны матэрыял.
Жывапіс: Джарджонэ. «Мадонна, якая чытае»; Тыцыян. «Партрэт П’етра Арэтына»; Тынтарэта. «Тайная вячэра».
Дэкаратыўна-прыкладное мастацтва: філіграннае шкло («венецыянская нітка»); Б. Манара. Блюда «Бітва рымлян»; «Талеркі закаханых».

14. Праўда і прыгажосць у мастацтве Нідэрландаў (1 гадзіна).
Асаблівасці жывапісу Нідэрландаў: народныя матывы, віртуознасць малюнка, багацце каларыту, шматзначнасць сюжэтаў.
Браты ван Эйкі – рэфарматары ў галіне жывапісу. Незвычайныя персанажы твораў Іераніма Босха. Панарама жыцця ў жывапісе Пітэра Брэйгеля Старэйшага.

Асноўныя віды дзейнасці.
Успрыманне і абмеркаванне твораў мастацтва Нідэрландаў.
Гутарка на тэму «Асаблівасці жывапісу Нідэрландаў».
Дыскусія на тэму «Загадкавыя вобразы Іераніма Босха».
Падарожжа па сюжэтах карцін П. Брэйгеля Старэйшага.
Стварэнне рэкламнага паведамлення пра парад Босха, які праводзіцца на радзіме мастака.

Прыкладны мастацка-ілюстрацыйны матэрыял.
Жывапіс: Ян ван Эйк. «Генцкі алтар», «Партрэт пары Арнальфіні», «Чалавек у турбане»; І. Босх. Трыпціх «Спакуса святога Антонія», «Фокуснік»; П. Брэйгель Старэйшы. «Паляўнічыя на снезе», «Фламандскія прыказкі», «Дзіцячыя гульні».

15. Пошук свайго шляху: выяўленчае мастацтва Германіі і Францыі (1 гадзіна).
Асноўныя дасягненні ў мастацкай культуры Германіі. Развіццё гравюры ў творчасці Альбрэхта Дзюрэра. Псіхалагізм партрэтаў Ганса Гальбейна Малодшага.
Мастацтва Францыі: гармонія замкаў. 
Кніжная графіка братоў Лімбургаў і Жана Фуке.

Асноўныя віды дзейнасці.
Успрыманне і абмеркаванне твораў мастацтва Германіі і Францыі.
Гутарка на тэму «Адлюстраванне ідэй Рэнесансу ў творчасці А. Дзюрэра і Г. Гальбейна Малодшага».
Параўнанне партрэтнай творчасці нямецкіх мастакоў.
Асваенне асаблівасцей французскай архітэктуры (на прыкладзе замкаў Шэнансо і Шамбор).
Выкананне эскіза расліны ў стылістыцы Альбрэхта Дзюрэра.

Прыкладны мастацка-ілюстрацыйны матэрыял.
Архітэктура: замак-гатэль Шэнансо (Францыя).
Жывапіс і графіка (Германія): А. Дзюрэр. «Чатыры апосталы», «Аўтапартрэт» (1498), «Меланхолія I», «Вялікі кавалак дзёрну», «Заяц», «Бусел», «Аквілегія блакітная»; Г. Гальбейн Малодшы. «Партрэт Генрыха VIII», «Партрэт Эразма Ратэрдамскага».
Жывапіс і графіка (Францыя): Ж. Фуке. «Партрэт Карла VII», мініяцюра «Карл Вялікі ў бітве»; браты Лімбургі. «Цудоўны часаслоў герцага Берыйскага».

16. Творчы ўрок (1 гадзіна).
Мастацтва эпохі Адраджэння. Творы розных відаў мастацтва.

Асноўныя віды дзейнасці.
Паўтарэнне і абагульненне пройдзенага матэрыялу.
Выкананне творчай работы абагульнага характару (матэрыял і тэхніка на выбар).

Прыкладны мастацка-ілюстрацыйны матэрыял.
Мастацка-ілюстрацыйны матэрыял на выбар настаўніка.

17 – 18. Эпоха Адраджэння на тэрыторыі Беларусі (2 гадзіны).
[bookmark: _Hlk143502264]Рысы рэнесансу ў мастацкай культуры на тэрыторыі Беларусі. Мастацтва гравюры: мастацкае афармленне выданняў Францыска Скарыны. 
Рысы рэнесансу ў архітэктуры Беларусі: Мірскі замак, кальвінскія зборы ў Заслаўі і Смаргоні, ратуша ў Нясвіжы.
Своеасаблівасць беларускага іканапісу: абраз «Адзігітрыя Іерусалімская» з в. Здзітава, абраз «Пакланенне вешчуноў» з в. Дрысвяты. Развіццё жанру партрэта ў жывапісе: партрэты Юрыя Радзівіла, Кацярыны Слуцкай.
Своеасаблівасць дэкаратыўна-прыкладнога мастацтва.

Асноўныя віды дзейнасці.
Успрыманне і абмеркаванне твораў мастацтва эпохі Адраджэння на тэрыторыі Беларусі.
Экскурсія ў палацава-замкавы комплекс эпохі Адраджэння. 
Дыскусія на тэму «Замкавы комплекс «Мір» учора, сёння, заўтра».
Дыспут на тэму «Францыск Скарына – роданачальнік беларускага мастацтва кнігі».
Гутарка на тэму «Новыя тэндэнцыі ў іканапісе эпохі Рэнесансу».
Запаўненне табліцы «Параўнанне сродкаў выразнасці партрэтнага жывапісу».
Выкананне эскізнага малюнка на тэму «Замкі Беларусі» (на выбар).
Стварэнне прэзентацыі-візіткі Мірскага замка.

Прыкладны мастацка-ілюстрацыйны матэрыял.
Архітэктура: Кальвінскі збор у Заслаўі; ратуша ў Нясвіжы; Мірскі замак.
Пластыка: «Марыя з немаўлём» з Нясвіжскага касцёла Божага Цела; Царскія вароты з Праабражэнскай царквы в. Варанілавічы Пружанскага раёна Брэсцкай вобласці.
Жывапіс: абраз «Адзігітрыя Іерусалімская» з в. Здзітава; абраз «Пакланенне вешчуноў» з в. Дрысвяты; абраз «Святое сямейства са Святым Францішкам» з Францысканскага касцёла Успення Маці Божай у Пінску; партрэт Юрыя Радзівіла; партрэт Кацярыны Слуцкай.
Кніжная графіка: партрэт Францыска Скарыны з «Кнігі Ісуса Сірахава»; тытульны ліст з кнігі «Песня песняў»; «Будаўніцтва Іерусалімскага храма» з «Трэцяй кнігі Царстваў».

БАРОКА, РАКАКО І КЛАСІЦЫЗМ У МАСТАЦТВЕ XVII –XVIII СТАГОДДЗЯЎ (11 гадзін)

19. Цудоўнае барока: тэатральнасць ва ўсім (1 гадзіна).
Стыль барока як дэманстрацыя магутнасці свецкай і царкоўнай улады. Пышнасць, тэатральнасць, пераборлівая дынаміка барока ў мастацтве. Маляўнічасць музыкі Антоніа Вівальдзі, Клаўдзіа Мантэвердзі.

Асноўныя віды дзейнасці.
Успрыманне і абмеркаванне твораў мастацтва, створаных у стылі барока.
Абмеркаванне асаблівасцей стылю барока і яго ўвасаблення ў творах розных відаў мастацтва.
Складанне табліцы «Стылявыя асаблівасці барока».
Праект-даследаванне «Стыль барока ў мастацкай культуры маёй краіны» (групавая работа).

Прыкладны мастацка-ілюстрацыйны матэрыял.
Жывапіс: П. П. Рубенс. «Апафеоз Якава I» на столі Банкетнай залы (палац Уайтхол у Лондане, Англія); А. Поца. Роспіс скляпенняў (царква Сант-Іньяцыа ў Рыме, Італія).
Скульптура: П’ер Ле Гро Малодшы. Алтар Луіджы Ганзага і надмагілле папы Луіджы XV (царква Сант-Іньяцыа ў Рыме, Італія).
Музыка (на выбар): А. Вівальдзі. Цыкл «Поры года» (частка на выбар), Канцэрт ля мінор для скрыпкі, струнных і баса канцінуа (1 частка); К. Мантэвердзі. Опера «Арфей і Эўрыдыка» (фрагменты); А. Карэлі. Саната для скрыпкі № 13 рэ мінор («Фолія»); Т. Дж. Альбіноні. «Адажыа»; А. Рэспігі. Сімфанічная паэма «Фантаны Рыма» (1 частка).

20. Мастацтва Італіі: калыска барока (1 гадзіна).
Барочны Рым – тэатр пад адкрытым небам.
XVII стагоддзе: універсальны мастацкі геній Ларэнца Берніні. Творчасць архітэктара Франчэска Бараміні. Светлавыя і кампазіцыйныя эфекты жывапісу Караваджа.
XVIII стагоддзе: творчая спадчына Джавані Цьепала.

Асноўныя віды дзейнасці.
Успрыманне і абмеркаванне твораў італьянскага барока.
Віртуальная экскурсія па Рыме: наведванне сабораў, спраектаваных Л. Берніні.
Гутарка на тэму «Рысы барока ў скульптурнай групе фантана Трэві ў Рыме».
Слоўная характарыстыка жывапісных палотнаў Караваджа.
Выкананне калажа «Цудоўнае барока».

Прыкладны мастацка-ілюстрацыйны матэрыял.
Архітэктура: Л. Берніні. Плошча перад саборам Святога Пятра, фантан «Чатырох рэк» на плошчы Навона ў Рыме; Н. Сальві. Фантан Трэві ў Рыме; Ф. Бараміні. Царква Сант-Іва ала Сапіенца; Г. Гварыні. Палацца Карыньяна ў Турыне.
Скульптура: Л. Берніні. «Давід», «Апалон і Дафна».
Жывапіс: М. да Караваджа. «Кошык з садавіной», «Лютніст», «Узяцце Хрыста пад варту»; Дж. Цьепала. Пано «Венецыя прымае дар Нептуна» для залы Чатырох дзвярэй Палаца дожаў у Венецыі, роспісы Вюрцбургскай рэзідэнцыі; П. Лонгі. «Насарог», «Венецыянскае сямейства».
Графіка: Дж. Піранезі. Гравюра «Фантазіі на тэму турмаў».

21. Суровасць і яркасць мастацтва Іспаніі (1 гадзіна).
«Залаты век» іспанскага жывапісу. Міфалагічная і рэлігійная тэматыка. Партрэтны жывапіс.
Творчасць драматурга Лопэ дэ Вега.

Асноўныя віды дзейнасці.
Успрыманне і абмеркаванне твораў іспанскіх майстроў барока.
Гутарка на тэму «Праўдзівае мастацтва іспанскіх майстроў» («Праяўленне нацыянальнага характару ў выяўленчым мастацтве Іспаніі»).
Дыскусія на тэму «Загадкавыя пасланні Дыега Веласкеса».
Выкананне нацюрморта ў стылі Франсіска дэ Сурбарана.

Прыкладны мастацка-ілюстрацыйны матэрыял.
Жывапіс: Эль Грэка. «Апостал Іаан», «Від Таледа падчас навальніцы», «Партрэт кавалера з рукой на грудзях»; Х. дэ Рыбера. «Архімед», «Дыяген», «Крываножка»; Ф. дэ Сурбаран. «Нацюрморт з лімонамі, апельсінамі і ружай»; Д. Веласкес. «Мяніны», «Партрэт інфанты Маргарыты», «Партрэт папы Інакенція X»; Б. Э. Мурыльё. «Хлопчык з сабакам».

22. Мастацтва Нідэрландаў: непадобныя суседзі (1 гадзіна).
Жывапіс Фландрыі. Партрэтны жывапіс. Нацюрморт як характарыстыка гаспадара намаляваных прадметаў. Свабодная трактоўка жывапісных сюжэтаў.
Мастацтва Галандыі. Развіццё жанраў жывапісу: нацюрморт, партрэт, пейзаж. «Малыя галандцы». Жыццёвы шлях Рэмбранта ў яго карцінах.

Асноўныя віды дзейнасці.
Успрыманне і абмеркаванне мастацтва Нідэрландаў.
Віртуальная экскурсія па Амстэрдаме.
Гутарка на тэму «Бюргерскі дом – паўнапраўны «герой» твораў побытавага жанру». 
Выкананне прэзентацыі на тэму «Рэмбрант: золата святла». 
Запаўненне табліцы «Асноўныя адрозненні мастацтва Фландрыі і Галандыі».
Супастаўленне работ майстроў з Нідэрландаў і сучаснікаў.
Слоўная характарыстыкі жывапіснага твора «Вяртанне блуднага сына».

Прыкладны мастацка-ілюстрацыйны матэрыял.
Жывапіс Фландрыі: П. П. Рубенс. «Аўтапартрэт з Ізабэлай Брант», «Бой Святога Георгія»; А. ван Дэйк. «Карл I, кароль Англіі, на паляванні»; П. Снейдэрс. Серыя «Крамы»; Я. Іорданс. «Бабовы кароль»; Д. Тэнірс Малодшы. «Сцэны з малпамі».
Жывапіс Галандыі: Х. Аверкамп. «Ледзяны горад»; В. К. Хеда. «Сняданак з чарнічным пірагом»; Ян Вермеер Дэльфцкі. «Дзяўчына з жамчужнай завушніцай», «Служанка са збаном малака»; Ф. Халс. «Банкет афіцэраў стралковай роты Святога Георгія ў Гарлеме», «Хлопчык, які смяецца»; А. ван Астадэ. «Настаўнік»; Рэмбрант. «Аўтапартрэт насупіўшыся», «Вяртанне блуднага сына», «Святое сямейства і анёлы», «Начны дазор».

23. Мастацтва Францыі: ад барока да класіцызму (1 гадзіна).
Сіметрыя, строгасць і ўзорнасць мастацтва класіцызму. Архітэктурны ансамбль Версаля як увасабленне ідэй класіцызму.
Характэрныя праявы стылю ракако ў мастацтве.
Французская кампазітарская школа. Тэатральнасць мініяцюр: карнавал партрэтаў, паэтычных пейзажаў, замалёвак быту.

Асноўныя віды дзейнасці.
Успрыманне і абмеркаванне мастацтва Францыі.
Складанне параўнальнай табліцы «Барока і класіцызм».
Віртуальная экскурсія па Версальскім палацы.
Гутарка на тэму «Асноўныя прыёмы мастацкасці ў музычных мініяцюрах французскіх клавесіністаў».
Падрыхтоўка віктарыны па выяўленчым мастацтве Францыі.
Стварэнне эскіза вырабу дэкаратыўна-прыкладнога мастацтва (на выбар) у стылістыцы французскіх майстроў.

Прыкладны мастацка-ілюстрацыйны матэрыял.
Архітэктура: Л. Лево, Ж. Ардуэн Мансар. Каралеўскі палац у Версалі; Ж.-Ж. Суфло. Сабор абацтва Сент-Жэнеўеў (Пантэон) у Парыжы; Л. Лево. Палацава-паркавы ансамбль Ва-ле-Віконт.
Жывапіс: Н. Пусэн. «Танкрэд і Эрмінія»; Ж.-Л. Давід. «Клятва Гарацыяў»; А. Вато. «Цяжкае становішча»; Ж.-Б. С. Шардэн. «Кухарка, якая мые посуд», «Медны бак»; К. Ларэн. «Адплыццё царыцы Саўскай»; Ф. Бушэ. «Партрэт мадам дэ Пампадур».
Скульптура: П. Пюжэ. «Мілон Кратонскі з ільвом»; Э. М. Фальканэ. «Мілон з Кратона»; Ж. А. Гудон. Статуя Вальтэра; Ф. Жырардон. «Апалон і німфы»; Ж.-Б. Пігаль. «Хлопчык з клеткай».
Дэкаратыўна-прыкладное мастацтва: керамічныя вырабы Сеўрскай фарфоравай мануфактуры; Г. Бенеман. Камода ў стылі Людовіка XVI; 
А.-Ш. Буль. Шкатулкі для жаночага туалету.
Музыка (на выбар): Л. Куперэн. П’есы «Жняцы», «Маленькія ветракі», «Матылі», «Зязюля»; Ж.-Ф. Рамо. П’есы «Курыца», «Спевы птушак», «Шчэбет птушак», «Цыклопы».

24. Мастацтва Англіі: стрыманая прыгажосць (1 гадзіна).
Значнасць і рэспектабельнасць класіцызму ў архітэктуры Англіі. Дасягненні ў выяўленчым мастацтве: партрэт, карыкатура, пейзаж. Жывапісныя і графічныя цыклы Уільяма Хогарта.

Асноўныя віды дзейнасці.
Успрыманне і абмеркаванне мастацтва Англіі.
Віртуальная экскурсія па саборы Святога Паўла ў Лондане.
Гутарка на тэму «Асаблівасці англійскага парку».
Дыскусія на тэму «Неаготыка ў мастацкай культуры Беларусі».
Распрацоўка канцэпцыі цыкла з 6 карцін у стылістыцы У. Хогарта (кампазіцыя, назва кожнай з іх).

Прыкладны мастацка-ілюстрацыйны матэрыял.
Архітэктура: К. Рэн. Сабор Святога Паўла ў Лондане; К. Кэмпбел. Дом у сядзібе Уонстэд-хаўс; Дж. Гібс. Будынак універсітэцкай бібліятэкі ў Оксфардзе.
Жывапіс: У. Хогарт. «Аўтапартрэт», «Дзяўчына з крэветкамі», «Дэвід Гарык у ролі Рычарда III», серыя «Кар’ера мота»; Дж. Рэйналдс. «Дзяўчынка з суніцамі», «Сара Сіданс у выглядзе музы трагедыі»; Т. Гейнсбара. «Партрэт Сары Сіданс», «Ранішняя прагулка», «Партрэт герцагіні дэ Бафор» («Дама ў блакітным»), «Рачны пейзаж з фігурамі ў лодцы».

25. Вялікія еўрапейскія кампазітары XVII–XVIIІ стагоддзяў (1 гадзіна).
І. С. Бах – найвялікшы кампазітар усіх часоў і народаў. Г. Ф. Гендэль – кампазітар, які звязаў культуры і стылі.

Асноўныя віды дзейнасці.
Успрыманне і абмеркаванне музычных твораў еўрапейскіх кампазітараў XVII–XVIIІ стагоддзяў.
Слоўная характарыстыка музычных твораў.
Дыскусія на тэму «Прафесія музыканта ў XVII і XXI стагоддзях».
Падбор твораў выяўленчага мастацтва да твораў І. С. Баха і Г. Ф. Гендэля.
Падбор музычных твораў сучасных кампазітараў, якія выкарыстоўвалі музычныя тэмы І. С. Баха, Г. Ф. Гендэля.

Прыкладны мастацка-ілюстрацыйны матэрыял.
І. С. Бах. Партыта для скрыпкі сола (Чакона рэ мінор); Саната № 2 для флейты і клавесіна («Сіцыліяна»); Аркестравая сюіта № 3 («Арыя»), Брандэнбургскі канцэрт № 2, «Кафейная кантата», Прэлюдыя і фуга мі-бемоль мінор («Добра тэмпераваны клавір», I том); 
Г. Ф. Гендэль. «Алілуя» з араторыі «Месія», Сюіта № 7 соль мінор («Пасакалія»), Сюіта № 11 рэ мінор («Сарабанда»), цыкл «Музыка на вадзе» (Сюіта № 2 Рэ мажор, 2 частка).

26. Венская класічная школа (1 гадзіна).
Творчасць Ё. Гайдна, В. А. Моцарта, Л. ван Бетховена: новая музыка для новых пакаленняў.

Асноўныя віды дзейнасці.
Успрыманне і абмеркаванне музычных твораў еўрапейскіх кампазітараў XVIIІ стагоддзя.
Слоўная характарыстыка музычных твораў венскіх класікаў.
Гутарка на тэму «Гісторыя «Рэквіема» В. А. Моцарта».
Выкананне прэзентацыі на тэму «Еўрапейскае музычнае мастацтва».
Стварэнне эскіза касцюма Царыцы Ночы да пастаноўкі оперы «Чароўная флейта» В. А. Моцарта.  

Прыкладны мастацка-ілюстрацыйны матэрыял.
Ё. Гайдн. Сімфонія № 45 («Развітальная», 1 частка); Сімфонія № 103 («З трэмала літаўраў», уступ); 
В. А. Моцарт. Опера «Вяселле Фігара» (уверцюра), опера «Чароўная флейта» (арыя Царыцы Ночы, 1 дзея, 2 карціна), «Рэквіем» («Лакрымоза»), Сімфонія № 40 (1 частка);
Л. ван Бетховен. Саната № 17 (3 частка); Саната № 23 («Апасіяната», 1 частка); Сімфонія № 9 («Ода да радасці») (на выбар).

27. Творчы ўрок (1 гадзіна).
Мастацтва XVII–XVIIІ стагоддзяў. Творы мастацтва.

Асноўныя віды дзейнасці.
Паўтарэнне і абагульненне пройдзенага матэрыялу.
Выкананне творчай работы абагульнага характару (матэрыял і тэхніка на выбар).

Прыкладны мастацка-ілюстрацыйны матэрыял.
Мастацка-ілюстрацыйны матэрыял на выбар настаўніка.

МАСТАЦКАЯ КУЛЬТУРА РАСІІ І БЕЛАРУСІ Ў XVII–XVIII СТАГОДДЗЯХ (6 гадзін)

28 – 29. Мастацтва Расіі: рывок у Еўропу (2 гадзіны).
Петрапаўлаўскі сабор – сімвал рускай архітэктуры. Дзейнасць італьянскіх і французскіх майстроў – Д. Трэзіні, Б. Ф. Растрэлі. Расійскія архітэктары В. Бажэнаў, М. Казакоў. 
Мастацтва Пятроўскага часу, Лізавецінскае барока, Кацярынінскі класіцызм. Свецкі характар жывапісу. Тэмы і сюжэты ў выяўленчым мастацтве. Поспехі дэкаратыўна-прыкладнога мастацтва.
Новыя формы ў музычным мастацтве Расіі. Кант – свецкі жанр музычнага мастацтва. Духоўная музыка.

Асноўныя віды дзейнасці.
Успрыманне і абмеркаванне твораў Расіі XVII–XVIIІ стагоддзяў.
Віртуальная экскурсія па Санкт-Пецярбургу.
Гутарка на тэму «Асноўныя сюжэты і вобразы ў рускім жывапісе».
Складанне табліцы «Стылёвая разнастайнасць мастацтва Расіі XVII–XVIIІ стагоддзяў».
Выкананне замалёўкі аднаго з помнікаў архітэктуры Пецярбурга.
Выкананне дызайну паштоўкі (праекта-даследавання) «Стары-новы Пецярбург» (калаж).

Прыкладны мастацка-ілюстрацыйны матэрыял.
Архітэктура: Д. Трэзіні. Петрапаўлаўскі сабор (Санкт-Пецярбург); Д. Трэзіні, А. Шлютэр. Летні палац Пятра I з Летнім садам; Б. Ф. Растрэлі. Зімовы палац (Санкт-Пецярбург); Кацярынінскі (Вялікі) палац (Царскае Сяло); комплекс Уваскрасенскага (Смольнага) манастыра; Кітайскі палац, інтэр’ер (Араніенбаум); В. Бажэнаў. Дом П. Я. Пашкова (Масква); М. Казакоў. Будынак Сената ў Крамлі (Масква).
Жывапіс: І. Нікіцін. «Палявы гетман», XVIII ст.; А. Антропаў. «Партрэт статс-дамы А. М. Ізмайлавай»; Ф. Рокатаў. «Партрэт А. П. Струйскай»; Д. Лявіцкі. «Партрэт смалянак К. М. Хрушчовай і К. М. Хаванскай»; У. Баравікоўскі. «Партрэт М. І. Лапухіной», «Партрэт сясцёр Г. Г. і В. Г. Гагарыных»; М. Ламаносаў. Мазаіка «Палтаўская баталія».
Скульптура: Б. К. Растрэлі. Скульптурная кампазіцыя «Імператрыца Ганна Іаанаўна з арапчонкам»; помнік Пятру I; М. Казлоўскі. «Самсон, які разрывае пашчу льва»; Ф. Шубін. «Партрэт імператара Паўла I»; Э. М. Фальканэ. Помнік Пятру I («Медны коннік»).
Музыка: М. Беразоўскі. Харавы канцэрт «Не забывай пра мяне падчас старасці»; Д. Бартнянскі. Духоўныя творы («Ойча наш», «Многая лета»).

30. Культавая і свецкая архітэктура на тэрыторыі Беларусі (1 гадзіна).
Барока – вызначальны стыль мастацтва Беларусі ў XVII–XVIII стагоддзях. Культавыя збудаванні і палацы: касцёл Божага Цела ў Нясвіжы, касцёл Святога Францыска Ксаверыя ў Гродне, царква Святога Мікалая Мікольскага манастыра ў Магілёве, касцёл Ушэсця Маці Божай у Будславе, Сафійскі сабор у Полацку.
Рысы класіцызму ў мастацтве XVII–XVIII стагоддзяў: касцёл Святога Станіслава ў Магілёве.
Свецкая архітэктура: Нясвіжскі замак.

Асноўныя віды дзейнасці.
Успрыманне і абмеркаванне твораў мастацтва Беларусі 
XVII–XVIII стагоддзяў.
Гутарка на тэму «Асаблівасці беларускага барока».
[bookmark: _Hlk143502180]Віртуальная экскурсія па палацавых комплексах Беларусі.
Міні-праект «Храмы Беларусі: мінулае і сучаснасць».

Прыкладны мастацка-ілюстрацыйны матэрыял
Архітэктура: Я. М. Бернардоні. Касцёл Божага Цела (Фарны) у Нясвіжы; Магілёўская Мікалаеўская царква; калегіум езуітаў у Пінску; касцёл Святога Францыска Ксаверыя (Фарны) у Гродне; Нясвіжскі замак; І. Глаўбіц. Сафійскі сабор у Полацку; Дж. Сака. Палац у Свяцку; Я. С. Бекер. Палацавы комплекс у Ружанах.
Манументальна-дэкаратыўнае мастацтва: алтар капліцы Святой Барбары ў касцёле Ушэсця Маці Божай у Будславе; Я. Шміт. Галоўны алтар у касцёле Францыска Ксаверыя ў Гродне; роспісы касцёла Святога Станіслава ў Магілёве.

31. Люстэрка эпохі: выяўленчае мастацтва на тэрыторыі Беларусі (1 гадзіна).
Жывапіс эпохі барока. Манументальны жывапіс.
Самабытнасць беларускай іканапіснай школы. Партрэт эпохі барока. Сармацкія традыцыі і ўплыў заходнееўрапейскага мастацтва.
Развіццё мастацтва гравюры. Кніжная гравюра: ілюстрацыі Аляксандра Тарасевіча, Максіма Вашчанкі.

Асноўныя віды дзейнасці.
Успрыманне і абмеркаванне твораў мастацтва Беларусі XVII–XVIII стагоддзяў.
Дыскусія на тэму «Сармацкі партрэт – адлюстраванне ідэй шляхецкага саслоўя».
Супастаўленне сармацкага партрэта і іконы. 
Вызначэнне асаблівасцей гравюры на тэрыторыі Беларусі XVII–XVIII стагоддзяў.
Распрацоўка экскурсіі па выставе твораў выяўленчага мастацтва, якія былі створаны ў XVII–XVIII стагоддзях на тэрыторыі Беларусі.

Прыкладны мастацка-ілюстрацыйны матэрыял.
Жывапіс: П. Еўсяевіч. Абраз «Раство Маці Божай» з Галынца; «Параскева з жыціем» з в. Бездзеж; «Выбраныя святыя» шарашоўскага майстра; партрэт Кшыштафа Весялоўскага; Д. Шульц. Партрэт Януша Радзівіла; І. Шрэтэр. Партрэт Катажыны і Марыі Радзівіл; А. Стэх. Партрэт Аляксандра Астрожскага.
Графіка: Т. Макоўскі. Карта «Вялікае Княства Літоўскае і іншыя прылеглыя краіны з іх дакладным апісаннем...»; А. Тарасевіч. Ілюстрацыі да кнігі «Rosarium...»; М. Вашчанка. Ілюстрацыі да кнігі «Манархія Турэцкая, апісаная Рыко».

32. Мастацтва беларускіх рамеснікаў (1 гадзіна).
Дэкаратыўна-прыкладное мастацтва. Беларуская кафля. Беларуская разьба. Вырабы Свержанскай, Карэліцкай, Урэцкай, Налібоцкай, Слуцкай мануфактур.

Асноўныя віды дзейнасці.
Успрыманне і абмеркаванне твораў дэкаратыўна-прыкладнога мастацтва беларускіх майстроў XVII–XVIII стагоддзяў.
Выяўленне нацыянальнай спецыфікі ў творах беларускіх рамеснікаў.
Аналіз сюжэтаў і кампазіцый беларускіх габеленаў.
Характарыстыка мастацкіх твораў рамеснікаў XVII–XVIII стагоддзяў.
Выкананне эскіза арнаменту (роспісу) для аднаго з вырабаў дэкаратыўна-прыкладнога мастацтва – блюда, габелена, пояса – у стылістыцы беларускіх мастакоў на тэму «Беларуская легенда».

Прыкладны мастацка-ілюстрацыйны матэрыял.
Дэкаратыўна-прыкладное мастацтва: кафляны фрыз храма Успення Прасвятой Багародзіцы ў Ганчарах у Маскве; разны іканастас царквы Святога Мікалая Мікольскага манастыра ў Магілёве; посуд і дробная пластыка Свержанскай мануфактуры (на выбар); габелен «Парад войскаў пад Заблудавым»; посуд Налібоцкай мануфактуры; люстэркі Урэцкай мануфактуры; слуцкія паясы.

33. Музыка і тэатр на тэрыторыі Беларусі (1 гадзіна).
Беларускія канты. Свецкая музычная культура на тэрыторыі Беларусі. Опера Я. Д. Голанда «Агатка, або Прыезд пана»– першая беларуская опера.
Папулярнасць тэатральнага мастацтва: разнастайнасць рэпертуару магнацкіх тэатраў, трагічнае і камічнае ў батлеечных спектаклях.

Асноўныя віды дзейнасці.
Успрыманне і абмеркаванне твораў мастацтва Беларусі XVII–XVIII стагоддзяў.
Выкананне беларускага канта (на выбар).
Гутарка на тэму «Сюжэты і героі батлеечных спектакляў».
Выкананне прэзентацыі-галерэі «Культура Беларусі ў асобах».

Прыкладны мастацка-ілюстрацыйны матэрыял.
Музыка: «Астрамечаўскі рукапіс» (вядомы раней пад назвай «Полацкі сшытак» («Бергамеска», «Канцона», «Куранта»); М. Радзівіл. Дывертысмент у 3 частках; М. Агінскі. Вакальны цыкл «Да Касі»; Я. Д. Голанд. Опера «Агатка» (ўверцюра, арыя Агаткі); Р. Вардоцкі. Фрагменты з оперы «Апалон-заканадаўца».
Тэатр: запісы батлеечных тэкстаў (на выбар).


34. Творчы ўрок (1 гадзіна).
Мастацтва XVII–XVIII стагоддзяў.

Асноўныя віды дзейнасці.
Паўтарэнне і абагульненне пройдзенага матэрыялу.
Выкананне творчай работы (матэрыял і тэхніка на выбар).

Прыкладны мастацка-ілюстрацыйны матэрыял.
Мастацка-ілюстрацыйны матэрыял на выбар настаўніка.

35. Творчы праект (1 гадзіна).
Мастацкая культура эпохі Сярэдневякоўя.
Мастацтва эпохі Адраджэння.
Адметныя рысы мастацтва барока, ракако, класіцызму.
Развіццё мастацкай культуры на тэрыторыі Беларусі ў перыяд XI–XVIII стагоддзяў.

Асноўныя віды дзейнасці.
Выстава работ (праектаў) вучняў.
Прэзентацыя і абарона работ (праектаў).

Прыкладны мастацка-ілюстрацыйны матэрыял.
Мастацка-ілюстрацыйны матэрыял на выбар настаўніка.

АСНОЎНЫЯ ПАТРАБАВАННІ
ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ VIII КЛАСА

Мець уяўленне:
пра асаблівасці развіцця мастацкай культуры Сярэдневякоўя, эпохі Адраджэння, XVII–XVIII стагоддзяў;
асаблівасці развіцця нацыянальнай мастацкай культуры на тэрыторыі Беларусі з XI па XVIII стагоддзе.
Ведаць:
змест паняццяў «стыль у мастацтве», «гатычны стыль», «раманскі стыль», «класіцызм», «барока», «ракако»;
асноўныя сродкі мастацкай выразнасці ў розных відах мастацтва і асаблівасці іх увасаблення ў межах часавага перыяду, які вывучаецца;
перыядызацыю мастацкай культуры Сярэдневякоўя, Адраджэння, XVII–XVIII стагоддзяў;
грамадскія і эканамічныя асаблівасці, якія вызначаюць развіццё мастацтва Сярэдневякоўя, Адраджэння, XVII –XVIII стагоддзяў;
асноўныя творы мастацтва Сярэдневякоўя, Адраджэння, XVII–XVIII стагоддзяў.
Умець:
вызначаць тэму мастацкага твора;
дыферэнцыраваць мастацкія творы па відах і жанрах мастацтва;
суадносіць мастацкія творы з гістарычным перыядам, які вывучаецца;
выказваць і абгрунтоўваць свае адносіны да твора мастацтва;
выяўляць асацыятыўныя сувязі мастацкага твора з жыццядзейнасцю чалавека, навакольным светам;
увасабляць мастацкі вобраз у розных відах мастацка-творчай дзейнасці.
Валодаць:
навыкамі пошуку і крытычнага адбору мастацтвазнаўчай інфармацыі ў крыніцах рознага тыпу;
навыкамі аналізу і інтэрпрэтацыі твора мастацтва для арганізацыі свайго вольнага часу, самастойнай мастацкай творчасці.


